Mandag formiddag gik alarmen hos Beredskab Jammerbugt. Alarmen lød på brand i en ejendom i Nørhalne. Men det hele var bare en fejl, skriver Nordjyske. Fejlen skete, fordi en politibetjent øvede sig i at sende alarmer af sted, men i stedet for at få den alarmen ind i øvelsessystemet, endte den i det rigtige alarmsystem. Dermed troede alle pludselig, at der var brand i Nørhalne. - Det er vist, hvad man kan kalde en fejl 40. Det er ikke sket før i de fem år, jeg har været leder her. Men det koster jo noget at sende beredskabet af sted, så det er beklageligt, siger vicepolitikommissær Klaus Hvegholm Møller, der er leder af alarmcentralen i Aarhus, til Nordjyske.

Referat:
En politibetjent fra Aarhus ville bare øve sig, men kom ved en fejl til at sende et helt beredskab af sted.